text: Mor un motorista en un accident a la ronda Litoral
  Amb aquesta, ja sos sis les víctimes mortals d'aquest any a Barcelona
  per Redacció dijous, 25 d'abril 2019 - 07:21h
  L'home, de 46 anys, va morir a l'hospital, després d'haver caigut de la moto a la ronda Litoral | Cedida
  En només cinc dies hi ha hagut dues víctimes mortals a la ronda Litoral de Barcelona. La matinada del passat dimecres un motorista de 46 anys va morir en un accident a l'alçada del quilòmetre 10,4 de Ciutat Vella. Amb ell, augmenta a sis les víctimes mortals de Barcelona.
  L'accident va tenir lloc a les 4.00 hores. De moment, es desconeixen les causes, tot i que fons municipals expliquen que l'home va caure de la moto. La víctima va ser traslladada a l'hospital, on finalment va morir. En aquests moments la Unitat d'Investigació i Prevenció de l'Accidentalitat (UIPA) de la Guàrdia Urbana treballa per aclarir els fets.
  Aquesta mort se suma a la del passat divendres, quan un jove va morir a causa de les ferides de caràcter molt greu que va patir després de ser atropellat per un vehicle quan caminava per la ronda Litoral a Barcelona. Segons van informar fonts policials, la Guàrdia Urbana va realitzar la prova de l'alcoholèmia a la conductora del cotxe implicat, donant un resultat positiu.
  Un home de 22 anys ha mort aquest matí per les ferides patides en un accident de trànsit a la Ronda Litoral. Lamentem la mort d'aquest jove, i traslladem el nostre condol a la família i amistats, i refermem el nostre compromís amb seguretat viària.https://t.co/kEQz48Qlw4 pic.twitter.com/YppUAsZRRV
  — Guàrdia Urbana Barcelona (@barcelona_GUB) 19 de abril de 2019
  Aquest accident va tenir lloc el passat divendres 19 d'abril al voltant de les 5.00 de la matinada, concretament a la sortida 23 de la ronda Litoral, en sentit Besòs, quan un jove de 22 anys que estava caminant per l'esmentada via va ser atropellat per una conductora que va donar 0,74 mil·ligrams d'alcohol per litre d'aire a la prova de l'alcoholèmia.
  També et pot interessar: La Clínica Sant Jordi de Barcelona ampliarà els seus serveis amb 20.000 metres nous
  Fins al lloc dels fets es van desplaçar efectius del Sistema d'Emergències Mèdiques (SEM) i de la Guàrdia Urbana de Barcelona. Els primers van traslladar el jove en ambulància fins a un centre hospitalari on va ser atès per les ferides de caràcter molt greu que presentava. Malauradament l'equip mèdic no va poder fer res per salvar-li la vida i va acabar morint.